
Glumci ga optuživali za špijuniranje, pisao lascivne komentare učenicima, a predložen za direktora niške škole

Milenković bi da bude direktor osnovne škole; printskrin: Facebook/Miljan Milenković 
Profesor fizičkog Miljan Milenković koji je pisao lascivne komentare svojim učenicama, a za vreme upravljanja niškim Pozorištem lutaka ostao upamćen po postavljanju kamera i u prostorijama gde se presvlače deca - predložen je za novog direktora OŠ "Zoran Đinđić" u Nišu. Pitanja novinara o tome je ignorisao, a načelnik Školske uprave kaže da je Milenković dobar nastavnik i da zvanično nikada nije dobio prijave o njemu.
Miljan Milenković je u prošlom mandatu bio odbornik naprednjaka u Opštini Medijana, a kao profesora fizičkog Srpska napredna stranka ga je krajem 2017. godine predložila za v.d. direktora Pozorišta lutaka.
Dok je bio na toj funkciji glumački ansambl Lutkarskog je svedočio da su kao u Velikom bratu - iznenada su svuda postavljene kamere, pa čak i hodniku kod tuš-kabina, kroz koji glumice prolaze skoro nage, ali i tamo gde se devojčice presvlače. 
Ni to, ali ni njegovi lascivni komentari ispod fotografija maloletnica, poput onog "Lutka za moje pozorište", nisu smetali vladajućoj partiji koja je predložila da on dobije i ceo mandat u direktorskoj fotelji Pozorišta lutaka.
On je to odbio i dao ostavku, a kao razlog naveo "negativnu konotaciju i narušavanje porodičnog mira" u medijima.
Nedavno se kandidovao za direktora Osnovne škole "Zoran Đinđić" u niškom naselju Brzi Brod i dobio podršku Školskog odbora. Na pitanja novinara nije odgovorio i nije se javio na telefon i pored brojnih poziva.
Načelnik Školske uprave Dragan Gejo kaže da zvanična odluka da Milenkovića predlažu za novog direktora do njega još nije stigla.
Miljan Milenković je profesor fizičkog koji je u stalnom radnom odnosu u Gimnaziji "Svetozar Marković" i dobar je nastavnik. Ja nisam nikad zvanično čuo ili dobio neki predmet po tom pitanju. Dok je bio direktor ustanove kakva je Lutkarsko pozorište on je postavio tamo neke kamere zato što su tamo krali šminke, a neko mu je smeštao da je pedofil ili već ne znam šta - objašnjava Gejo.
Njegov protivkandidat za mesto direktora je aktuelna direktorka Nataša Koderman, ali ni ona nije želela da komentariše izbor. Nije želela ni da kaže ko je predsednik Školskog odbora niti da informaciju ko može da govori o tome.
Ja stvarno ne bih da dajem nikakve komentare i niko ne želi da priča - kratko je rekla Koderman.
Gejo takođe kaže da Milenković ima prava da konkuriše za mesto direktora i da ova odluka nije konačna.
Dobio je na Školskom odboru, nisam još dobio papire, ali možda će već danas da stignu, a ona je dobila na nastavničkom veću ubedljivo i ministar će sada da odluči šta će i kako će - zaključuje Gejo.
Izbor ovog profesora fizičkog za direktora škole nije konačan, jer Ministarstvo prosvete odlučuje da li će imenovati nekog od pomenutih kandidata, a može da predloži i nekog trećeg za tu poziciju.

